8. การจัดการ

  1. โครงสร้างการจัดการ

1.1 โครงสร้างกรรมการบริษัท

ประกอบด้วยคณะกรรมการทั้งหมด 3 ชุด ได้แก่ คณะกรรมการบริษัท คณะกรรมการบริหาร
และคณะกรรมการตรวจสอบ โดยมีขอบเขตอำนาจหน้าที่ของคณะกรรมการแต่ละชุดดังนี้

  ขอบเขตอำนาจหน้าที่ของคณะกรรมการบริษัท

  1. การกำหนดนโยบายและทิศทางการดำเนินงานของบริษัทฯ
  และกำกับดูแลให้ฝ่ายจัดการดำเนินการตามนโยบายที่กำหนดไว้อย่างมีประสิทธิภาพ
  มีการติดตามการดำเนินกิจการของบริษัทฯ ตลอดเวลา

  2. รับผิดชอบจัดการและตัดสินใจในกิจการทั้งหลายทั้งปวงของบริษัทฯ
  ภายในขอบเขตที่ระบุไว้ในวัตถุประสงค์และข้อบังคับของบริษัทฯ
  รวมทั้งควบคุมดูแลให้มีการปฏิบัติตามกฎหมายที่เกี่ยวข้อง

  3. มีอำนาจหน้าที่ตามที่ได้รับมอบหมายจากผู้ถือหุ้น
  เว้นแต่เรื่องต่อไปนี้ซึ่งคณะกรรมการต้องได้รับอนุมัติจากที่ประชุมผู้ถือหุ้นก่อนดำเนินการ

  3.1 เรื่องที่กฎหมายกำหนดให้ต้องมีมติที่ประชุมผู้ถือหุ้น

  3.2 การทำรายการที่เกี่ยวโยงกันที่มีขนาดของรายการเมื่อคำนวณตามเกณฑ์ที่ตลาดหลักทรัพย์ฯ
  กำหนดแล้วมีค่าตั้งแต่ร้อยละ 50 ขึ้นไป

  3.3 การซื้อหรือขายสินทรัพย์สำคัญที่มีขนาดของรายการเมื่อคำนวณตามเกณฑ์ที่ตลาดหลักทรัพย์ฯ
  กำหนดแล้วมีค่าตั้งแต่ร้อยละ 50 ขึ้นไป

  ขอบเขตอำนาจหน้าที่ของกรรมการบริหาร

  1.
  กำหนดกระบวนการดำเนินธุรกิจในทางปฏิบัติตามนโยบายและทิศทางที่คณะกรรมการบริษัทมอบหมาย

  2. กำกับควบคุมดูแลฝ่ายจัดการให้ดำเนินงานตามกระบวนการที่กำหนดในข้อ 1

  3. พิจารณาทบทวน อนุมัติระเบียบวิธีการปฏิบัติว่าด้วยการจัดซื้อ จัดจ้าง การพนักงาน ฯลฯ

  4. พิจารณาอนุมัติการแต่งตั้งโยกย้ายพนักงานในระดับผู้ช่วยรองกรรมการผู้จัดการและต่ำกว่า

  5. พิจารณานำเสนอต่อคณะกรรมการบริษัทเพื่อขออนุมัติอัตราการขึ้นเงินเดือน ค่าจ้าง
  และเงินรางวัล (โบนัส) ประจำปีสำหรับพนักงาน

  ขอบเขตอำนาจหน้าที่ของกรรมการผู้จัดการ

  1. จัดการและมอบหมายให้ฝ่ายปฏิบัติการ
  ดำเนินงานให้เป็นไปตามกระบวนการธุรกิจที่คณะกรรมการบริษัท และกรรมการบริหารกำหนด

  2. จัดการให้มีการกระบวนการติดตาม ประเมินผล และปรับปรุงอย่างต่อเนื่องในการดำเนินงาน
  ในข้อ 1.

  3. จัดการ ควบคุม ดูแล การดำเนินงานให้เป็นไปตามระเบียบบริษัทว่าด้วยอำนาจอนุมัติ
  การจัดซื้อ/ จัดจ้าง การพนักงาน ฯลฯ

  4. พิจารณา สรุปผลการประเมินผลการปฏิบัติงานของผู้ปฏิบัติงานประจำปี
  เพื่อนำเสนอกรรมการบริหารพิจารณา ว่าด้วยการขึ้นเงินเดือน ค่าจ้าง และเงินรางวัล (โบนัส)
  ประจำปีของผู้ปฏิบัติงาน

  5. งานอื่นๆ ตามที่คณะกรรมการบริษัท และหรือ คณะกรรมการบริหารมอบหมาย

  วงเงินอนุมัติในการจัดทำรายการต่างๆ ของกรรมการผู้จัดการ / กรรมการบริหาร

  ในส่วนของงานประจำ บริษัทฯ มีนโยบายในเรื่องการอนุมัติรายการในการควบคุมธุรกรรมต่างๆ
  ของบริษัท ให้เป็นไปตามนโยบายและแนวทางในการดำเนินงานของบริษัท
  โดยมีการกำหนดให้มีระดับ และขอบเขตอำนาจอนุมัติรายการที่เหมาะสม
  เพื่อใช้เป็นเครื่องมือในการควบคุมตามระบบภายใน และให้มีระเบียบที่ชัดเจนในการปฏิบัติงาน

  คณะกรรมการบริหารได้กำหนดให้มีนโนบายเรื่องการอนุมัติรายการ
  โดยมอบให้เป็นอำนาจหน้าที่ของกรรมการผู้จัดการเป็นผู้รับผิดชอบในการจัดให้มีขึ้น
  เพื่อนำไปบังคับใช้และติดตามควบคุมดูแลอย่างเหมาะสม
  เพื่อให้มั่นใจว่าได้มีการถือปฏิบัติอย่างครบถ้วนถูกต้องในทุกธุรกรรมที่เกิดขึ้น
  ดังนั้นวงเงินอนุมัติในการจัดทำรายการต่างๆ ของกรรมการผู้จัดการ กรรมการบริหาร
  จะเป็นไปตามที่กำหนดไว้ในรายละเอียดของคู่มือการอนุมัติรายการของบริษัทฯ

  สำหรับงานที่เป็นงานโครงการสำคัญ หรืองานที่มีวงเงินสูง และหรือ
  วงเงินอนุมัติในการจัดทำรายการที่มีวงเงินจำนวนมากกว่าที่ระบุไว้ในคู่มือการอนุมัติรายการของบริษัทฯ
  กรรมการผู้จัดการ/คณะกรรมการบริหารจะนำสู่การพิจารณาและอนุมัติของคณะกรรมการบริษัท
  เพื่อขออนุมัติในการดำเนินการต่อไป เช่น การซื้อขายที่ดิน การลงทุนในกิจการต่างๆ
  ตามความเหมาะสมกับธุรกิจ

  ขอบเขตหน้าที่และความรับผิดชอบของคณะกรรมการตรวจสอบ

  1. สอบทานให้บริษัทฯ มีการรายงานทางการเงินอย่างถูกต้องและเพียงพอ

  2. สอบทานให้บริษัทฯ มีระบบการควบคุมภายใน (Internal Control)
  และระบบการตรวจสอบภายใน (Internal Audit) ที่เหมาะสมและมีประสิทธิผล
  และพิจารณาความเป็นอิสระของหน่วยงานตรวจสอบภายใน
  ตลอดจนให้ความเห็นชอบในการพิจารณาแต่งตั้ง โยกย้าย
  เลิกจ้างหัวหน้าหน่วยงานตรวจสอบภายใน
  หรือหน่วยงานอื่นใดที่รับผิดชอบเกี่ยวกับการตรวจสอบภายใน

  3. สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัทฯ

  4. พิจารณา คัดเลือก
  เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
  และเสนอค่าตอบแทนของบุคคลดังกล่าว รวมทั้งเข้าร่วมประชุมกับผู้สอบบัญชี
  โดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

  5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
  ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
  เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัทฯ

  6. จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
  ซึ่งรายงานดังกล่าวต้องลงนามโดยประธานคณะกรรมการตรวจสอบ
  และต้องประกอบด้วยข้อมูลอย่างน้อยดังต่อไปนี้

  (ก) ความเห็นเกี่ยวกับความถูกต้อง ครบถ้วน
  เป็นที่เชื่อถือได้ของรายงานทางการเงินของบริษัทฯ

  (ข) ความเห็นเกี่ยวกับความเพียงพอของระบบควบคุมภายในของบริษัทฯ

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมคณะกรรมการตรวจสอบ
  และการเข้าร่วมประชุมกรรมการตรวจสอบแต่ละท่าน

  (ช)
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (Charter)

  (ซ)
  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

  7.
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

  8. ในการปฏิบัติหน้าที่ของคณะกรรมการตรวจสอบ
  หากพบหรือมีข้อสงสัยว่ามีรายการหรือการกระทำดังต่อไปนี้
  ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัทฯ
  ให้คณะกรรมการตรวจสอบรายงานต่อคณะกรรมการของบริษัท
  เพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

  (ก) รายการที่เกิดความขัดแย้งทางผลประโยชน์

  (ข) การทุจริตหรือมีสิ่งผิดปกติหรือมีความบกพร่องที่สำคัญในระบบควบคุมภายใน

  (ค) การฝ่าฝืนกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
  หรือกฎหมายที่เกี่ยวข้องกับธุรกิจของบริษัทฯ

  หากคณะกรรมการของบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาตามวรรคหนึ่ง
  กรรมการตรวจสอบรายใดรายหนึ่งอาจรายงานว่ามีรายการหรือการกระทำตามวรรคหนึ่งต่อสำนักงานคณะกรรมการกำกับหลักทรัพย์และตลาดหลักทรัพย์หรือตลาดหลักทรัพย์

  ในการปฏิบัติหน้าที่ตามวรรคหนึ่ง
  คณะกรรมการตรวจสอบมีความรับผิดชอบต่อคณะกรรมการบริษัทโดยตรง
  และคณะกรรมการบริษัทยังคงมีความรับผิดชอบในการดำเนินงานของบริษัทฯ ต่อบุคคลภายนอก

1.2 รายชื่อและตำแหน่งของกรรมการและผู้บริหาร ณ วันที่ 1 กุมภาพันธ์ 2556

คณะกรรมการบริษัท

1. นายประชา เหตระกูล ประธานกรรมการ

2. นายพิชญพงศ์ ณ บางช้าง กรรมการและกรรมการผู้จัดการ

3. นายปรีชา เศขรฤทธิ์ กรรมการและกรรมการบริหาร

4. นายกมลศักดิ์ พันธุเสน กรรมการและกรรมการอิสระ

5. นายสวาสดิ์ ปุ้ยพันธวงศ์ กรรมการและกรรมการอิสระ

6. นางพิมพ์ใจ ศรีสวัสดิ์ กรรมการและกรรมการอิสระ

7. นายสมชัย ไชยศุภรากุล กรรมการและกรรมการอิสระ

8. นางสาวประภา เทียนเกษม กรรมการ

9. นางพูนทรัพย์ อัศวนภากาศ กรรมการ

คณะกรรมการบริหาร

1. นายประชา เหตระกูล ประธานกรรมการบริหาร

2. นายปรีชา เศขรฤทธิ์ กรรมการ

3. นายพิชญพงศ์ ณ บางช้าง กรรมการ

คณะกรรมการตรวจสอบ

1. นายกมลศักดิ์ พันธุเสน* ประธานกรรมการตรวจสอบ

2. นายสวาสดิ์ ปุ้ยพันธวงศ์ กรรมการตรวจสอบ

3. นางพิมพ์ใจ ศรีสวัสดิ์* กรรมการตรวจสอบ

  หมายเหตุ * มีความรู้และประสบการณ์ในการสอบทานงบการเงินของบริษัท

คณะที่ปรึกษาคณะกรรมการบริษัท

1. นายศุกรีย์ แก้วเจริญ ประธานที่ปรึกษา

2. ดร. สุบิน ปิ่นขยัน ที่ปรึกษากิตติมศักดิ์

3. ศ. ศิริ เกวลินสฤษดิ์ ที่ปรึกษา

4. นายสมศักดิ์ ตีระพัฒนกุล ที่ปรึกษา

ที่ปรึกษาคณะกรรมการบริหาร

  1. นางส่องศรี กัลยาณมิตร ที่ปรึกษาคณะกรรมการบริหาร

เจ้าหน้าที่ระดับบริหาร

  1. นายวิรัตน์ จุลนวล รองกรรมการผู้จัดการ (สำนักบริหารและกฎหมาย) และเลขานุการบริษัท

  2. นางสาวจิรประภา แสงจันทร์ รองกรรมการผู้จัดการ (การเงินและวางแผน)

  3. นางสุจีปภา สิงโตกุล รองกรรมการผู้จัดการ (การตลาด)

1.3 การคัดเลือกกรรมการอิสระ

บริษัทฯ ได้กำหนดนิยามกรรมการอิสระของบริษัท ซึ่งเป็นไปตามข้อกำหนดของคณะกรรมการตลาดทุน
ก.ล.ต. และตลาดหลักทรัพย์ฯ โดยกรรมการอิสระคือกรรมการที่ไม่ได้บริหารจัดการบริษัทฯ
หรือบริษัทย่อยของบริษัทฯ มีความอิสระจากคณะผู้บริหารและผู้ถือหุ้นรายใหญ่ และไม่มีธุรกิจกับบริษัทฯ
ซึ่งอาจส่งผลกระทบในทางลบต่อผลประโยชน์ของบริษัทฯ และ/หรือผลประโยชน์ของผู้ถือหุ้น

คุณสมบัติของกรรมการอิสระ

  - ถือหุ้นไม่เกินร้อยละหนึ่งของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่ บริษัทย่อย
  บริษัทร่วม หรือนิติบุคคลที่อาจมีความขัดแย้ง
  โดยนับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

  - ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
  ที่ปรึกษาที่ได้รับเงินเดือนประจำหรือผู้มีอำนาจควบคุมของบริษัทฯ บริษัทใหญ่ บริษัทย่อย บริษัทร่วม
  บริษัทย่อยลำดับเดียวกัน หรือนิติบุคคลที่อาจมีความขัดแย้ง

  - ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
  ในลักษณะที่เป็นบิดามารดา คู่สมรส พี่น้อง และบุตร รวมทั้งคู่สมรสของบุตรของผู้บริหาร
  ผู้ถือหุ้นรายใหญ่ ผู้มีอำนาจควบคุมหรือบุคคลที่จะได้รับการเสนอให้เป็นผู้บริหาร
  หรือผู้มีอำนาจควบคุมของบริษัทฯ หรือบริษัทย่อย

  - ไม่มีหรือเคยมีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง
  ในลักษณะที่อาจเป็นการขัดขวางการใช้วิจารณญาณอย่างอิสระของตน
  รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
  หรือผู้บริหารของผู้ที่มีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง

  - ไม่เป็นหรือเคยเป็นผู้ให้บริการทางวิชาชีพใดๆ
  ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
  ซึ่งได้รับค่าบริการเกินกว่าสองล้านบาทต่อปีจากบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง ทั้งนี้ในกรณีที่ผู้ให้บริการทางวิชาชีพเป็นนิติบุคคล
  ให้รวมถึงการเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ ผู้บริหาร
  หรือหุ้นส่วนผู้จัดการ ของผู้ให้บริการทางวิชาชีพนั้นด้วย

  - ไม่เป็นกรรมการที่ได้รับการแต่งตั้งขึ้น เพื่อเป็นตัวแทนของกรรมการบริษัทฯ ผู้ถือหุ้นรายใหญ่
  หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัทฯ

  -
  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

กระบวนการสรรหากรรมการอิสระ

คณะกรรมการบริหารจะเป็นผู้สรรหาและคัดเลือกบุคคลที่มีคุณสมบัติที่เหมาะสมที่จะแต่งตั้งเป็นกรรมการอิสระ
และมีขั้นตอนในการตรวจสอบคุณสมบัติกับหน่วยงานที่เกี่ยวข้อง
แล้วจึงนำเสนอต่อที่ประชุมคณะกรรมการบริษัทเพื่อพิจารณาอนุมัติ
เมื่อผ่านความเห็นชอบจากที่ประชุมคณะกรรมการบริษัทแล้ว จึงนำเสนอต่อที่ประชุมผู้ถือหุ้น

1.4. การเข้าร่วมประชุมของกรรมการ

ในปี พ.ศ. 2555 คณะกรรมการมีการประชุมรวมทั้งสิ้น 11 ครั้ง
โดยการเข้าร่วมประชุมของกรรมการแต่ละท่านสรุปได้ดังนี้

ชื่อคณะกรรมการ จำนวนการประชุม (ครั้ง) จำนวนการเข้าประชุม (ครั้ง)

  1. นายประชา เหตระกูล 11 11

  2. นายพิชญพงศ์ ณ บางช้าง 11 11

  3. นายปรีชา เศขรฤทธิ์ 11 9

  4. นายกมลศักดิ์ พันธุเสน 11 11

  5. นายสวาสดิ์ ปุ้ยพันธวงศ์ 11 11

  6. นางพิมพ์ใจ ศรีสวัสดิ์ 11 11

  7. นายสมชัย ไชยศุภรากุล 11 11

  8. นางสาวประภา เทียนเกษม 11 10

  9. นางพูนทรัพย์ อัศวนภากาศ 11 11

  2. การสรรหากรรมการและผู้บริหาร

กรรมการบริหารและกรรมการบริษัท เป็นผู้คัดเลือกและกลั่นกรองบุคคลที่มีคุณสมบัติครบถ้วน
เหมาะสม และนำเสนอต่อที่ประชุมคณะกรรมการบริษัทเพื่อพิจารณาเห็นชอบ
แล้วจึงนำเสนอต่อที่ประชุมผู้ถือหุ้นเพื่อพิจารณาอนุมัติ โดยในปัจจุบันบริษัทฯ
ยังไม่มีการแต่งตั้งคณะกรรมการสรรหา (Nominating Committee)

การเลือกตั้งกรรมการในที่ประชุมผู้ถือหุ้น ใช้หลักเกณฑ์และวิธีการดังต่อไปนี้

  1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

  2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม 1) เลือกตั้งบุคคลคนเดียว
  หรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  3) บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการ
  เท่าจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
  ให้ผู้เป็นประธานเป็นผู้ออกเสียงชี้ขาด

  3. ค่าตอบแทนกรรมการและผู้บริหาร

  3.1 ค่าตอบแทนที่เป็นตัวเงิน

  (ก) ค่าตอบแทนในฐานะกรรมการ

  เงินบำเหน็จของกรรมการ

  ชื่อกรรมการ ค่าตอบแทนรวมต่อปี

  1. นายประชา เหตระกูล 120,000 บาท

  2. นายพิชญพงศ์ ณ บางช้าง 100,000 บาท

  3. นายปรีชา เศขรฤทธิ์ 100,000 บาท

  4. นายกมลศักดิ์ พันธุเสน 100,000 บาท

  5. นายสวาสดิ์ ปุ้ยพันธวงศ์ 100,000 บาท

  6. นางพิมพ์ใจ ศรีสวัสดิ์ 100,000 บาท

  7. นางสาวประภา เทียนเกษม 100,000 บาท

  8. นายสมชัย ไชยศุภรากุล 100,000 บาท

  9. นางพูนทรัพย์ อัศวนภากาศ 100,000 บาท

  ค่าตอบแทนของคณะกรรมการตรวจสอบ

  ชื่อกรรมการ ค่าตอบแทนรวมต่อปี

  1. นายกมลศักดิ์ พันธุเสน 70,000 บาท

  2. นายสวาสดิ์ ปุ้ยพันธวงศ์ 50,000 บาท

  3. นางพิมพ์ใจ ศรีสวัสดิ์ 50,000 บาท

  (ข) ค่าตอบแทนของกรรมการบริหารและผู้บริหาร

  กรรมการบริหารและผู้บริหาร 7 ท่าน ได้รับเงินเดือนและเงินโบนัส รวมกันเป็นจำนวนเงิน

  13,309,800 บาท

  3.2 ค่าตอบแทนอื่น

  เงินกองทุนสำรองเลี้ยงชีพ จำนวนรวม 456,336 บาท

  4. การกำกับดูแลกิจการ

  บริษัท เอ็ม ดี เอ็กซ์ จำกัด (มหาชน)
  ได้เล็งเห็นถึงความสำคัญของการกำกับดูแลกิจการที่ดีสำหรับกรรมการบริษัทจดทะเบียน
  ตามแนวทางตลาดหลักทรัพย์ และข้อบังคับของบริษัททุกประการ
  โดยได้มีการปรับปรุงการปฏิบัติให้ครบถ้วนต่อเนื่องตลอดมา
  เพื่อให้มีมาตรฐานการจัดการกิจการที่ดีสร้างประสิทธภาพความโปร่งใสในการดำเนินธุรกิจของบริษัท
  และสร้างความเชื่อมั่นแก่ผู้ถือหุ้น นักลงทุน และผู้ที่เกี่ยวข้องทุกฝ่าย แบ่งเป็น 5 หมวด ได้แก่

1.  สิทธิของผู้ถือหุ้น

2.  การปฏิบัติต่อผู้ถือหุ้นอย่างเท่าเทียมกัน

3.  บทบาทของผู้มีส่วนได้เสีย

4.  การเปิดเผยข้อมูลและความโปร่งใส

5.  ความรับผิดชอบของคณะกรรมการ

4.1 สิทธิของผู้ถือหุ้น

บริษัทฯ ตระหนักถึงสิทธิของผู้ถือหุ้นในความเป็นเจ้าของในการควบคุมบริษัทฯ
โดยผ่านการแต่งตั้งคณะกรรมการบริษัทฯ ให้ทำหน้าที่แทนผู้ถือหุ้น
และมีสิทธิในการตัดสินใจเกี่ยวกับการเปลี่ยนแปลงที่สำคัญของบริษัทฯ คณะกรรมการบริษัทฯ
ส่งเสริมให้ผู้ถือหุ้นได้ใช้สิทธิของตนและได้รับการคุ้มครองสิทธิขั้นพื้นฐาน
โดยผู้ถือหุ้นจะรับข่าวสารข้อมูลของบริษัทอย่างเพียงพอ
การเข้าร่วมประชุมเพื่อใช้สิทธิการออกเสียงในที่ประชุมผู้ถือหุ้นเพื่อแต่งตั้งกรรมการ
กำหนดค่าตอบแทนกรรมการ แต่งตั้งผู้สอบบัญชี และกำหนดจำนวนเงินค่าสอบบัญชี
รวมถึงการใช้สิทธิลงคะแนนในเรื่องสำคัญของบริษัทฯ เป็นต้น โดยคณะกรรมการบริษัทฯ
ได้กำหนดนโยบายการกำกับดูแกกิจการไว้ชัดเจนว่า บริษัทฯ จะส่งเสริมให้ผู้ถือหุ้นได้ใช้สิทธิ
ขั้นพื้นฐาน โดยบริษัทฯ จะไม่กระทำการใดๆ อันเป็นการละเมิดหรือลิดรอนสิทธิของผู้ถือหุ้น

ในการจัดประชุมสามัญผู้ถือหุ้น คณะกรรมการบริษัทฯ ได้คำนึงถึงปัจจัยต่าง ๆ ดังนี้

-   ความสะดวกของผู้ถือหุ้น โดยจะกำหนดวันประชุมที่ไม่ใช่วันหยุดต่อเนื่อง หรือวันนักขัตฤกษ์
    และกำหนดสถานที่ประชุมบริเวณที่มีการคมนาคมสะดวก มีสถานที่จอดรถเพียงพอ
    พร้อมแนบแผนที่ประชุม

-   บริษัทฯ ให้บริษัท ศูนย์รับฝากหลักทรัพย์ (ประเทศไทย) จำกัด
    ซึ่งเป็นนายทะเบียนหลักทรัพย์ของบริษัทฯ เป็นผู้ดำเนินการจัดส่งหนังสือเชิญประชุมผู้ถือหุ้น
    โดยบริษัทฯ ได้จัดส่งหนังสือเชิญประชุมล่วงหน้าไม่น้อยกว่า 7 วัน ก่อนวันประชุมและบริษัทฯ
    ได้เผยแพร่ข้อมูลของบริษัทฯ ทั้งภาษาไทยและภาษาอังกฤษ ทั้งหมดไว้บนเว็บไซต์
    www.mdx.co.th ล่วงหน้าก่อนวันประชุม
    และได้ประกาศลงหนังสือพิมพ์รายวันติดต่อกันไม่น้อยกว่า 3 วันก่อนวันประชุม
    ทั้งนี้เพื่อให้ผู้ถือหุ้นมีสิทธิได้รับทราบถึงเรื่องที่จะพิจารณาในที่ประชุมผู้ถือหุ้นพร้อมทั้งได้รับข้อมูลประกอบการตัดสินใจล่วงหน้าก่อนการประชุม

-   คณะกรรมการได้ตระหนักถึงความสำคัญให้ผู้ถือหุ้นได้รับข้อมูลอย่างเพียงพอดังนั้น

    -   หนังสือเชิญประชุม จึงประกอบไปด้วยรายละเอียดวาระการประชุม
        ข้อมูลประกอบที่สำคัญและจำเป็นสำหรับการตัดสินใจพร้อมความเห็นของคณะกรรมการประกอบเหตุผลและความจำเป็นในแต่ละวาระ/รายงานการประชุมของปีที่ผ่านมา/
        รายงานประจำปีและงบการเงินประจำปี พร้อมแผ่น CD-ROM/
        ข้อมูลของกรรมการที่ต้องออกตามวาระและที่ได้รับการเสนอชื่อให้กลับเข้าดำรงตำแหน่ง/
        รายละเอียดค่าตอบแทนกรรมการ/ข้อมูลเกี่ยวกับผู้สอบบัญชีของบริษัท/ข้อมูลของกรรมการเพื่อประกอบการมอบฉันทะของผู้ถือหุ้น/รายการเอกสารหรือหลักฐานแสดงความเป็นผู้ถือหุ้น
        หรือผู้แทนของผู้ถือหุ้นที่มีสิทธิเข้าร่วมประชุม/ข้อบังคับของบริษัท
        และแผนที่ของสถานที่จัดการประชุม

    -   ก่อนการเริ่มประชุมผู้ถือหุ้นในแต่ละครั้ง
        ประธานกรรมการซึ่งเป็นประธานในที่ประชุมได้แนะนำคณะกรรมการบริษัทฯ
        ประวัติความเป็นมาของบริษัทฯ ผลการดำเนินงานสรุปในรอบปี
        เพื่อให้ผู้ถือหุ้นได้รับทราบข้อมูลโดยสรุปก่อนการประชุมผู้ถือหุ้น เมื่อเริ่มการประชุมทุกครั้ง
        ประธานกรรมการจะแจ้งองค์ประชุม
        ซึ่งประกอบไปด้วยจำนวนผู้ถือหุ้นที่เข้าร่วมประชุมด้วยตนเอง
        จำนวนผู้รับมอบฉันทะประชุมแทนผู้ถือหุ้น
        และจำนวนผู้ถือหุ้นที่มอบฉันทะให้ประธานกรรมการตรวจสอบและกรรมการผู้จัดการเป็นผู้รับมอบฉันทะ
        พร้อมทั้งชี้แจงวิธีการลงคะแนนและนับคะแนน ในแต่ละวาระ

-   บริษัทฯ
    ได้อำนวยความสะดวกให้กับผู้ถือหุ้นที่เข้าร่วมประชุมลงทะเบียนล่วงหน้าก่อนการประชุมอย่างน้อย
    2 ชั่วโมง จัดให้มีของว่างสำหรับผู้ถือหุ้นที่เข้าร่วมประชุม
    พร้อมทั้งจัดเจ้าหน้าที่คอยดูแลต้อนรับและให้ข้อมูลแก่ผู้ถือหุ้นทั้งก่อน-หลังการประชุม
    สำหรับกรณีที่ผู้ถือหุ้นที่ไม่สะดวกเข้าร่วมประชุมใหญ่สามัญผู้ถือหุ้นด้วยตนเอง บริษัทฯ
    ได้เสนอให้ผู้ถือหุ้นสามารถมอบฉันทะให้ประธานกรรมการตรวจสอบ หรือกรรมการผู้จัดการ
    อย่างน้อย 1 ท่าน เข้าประชุมและลงคะแนนเสียงแทนได้

-   คณะกรรมการบริษัทฯ
    ได้ให้ความสำคัญในการเข้าร่วมประชุมสามัญผู้ถือหุ้นเพื่อตอบข้อซักถามและรับฟังข้อเสนอแนะจากผู้ถือหุ้น
    โดยในปี 2555 กรรมการทุกท่านเข้าร่วมประชุมครบพร้อมทั้งผู้บริหารของบริษัทฯ
    การประชุมดำเนินไปตามระเบียบวาระการประชุมที่กำหนดไว้ในหนังสือเชิญประชุม
    ไม่มีการเพิ่มวาระอื่นๆที่ไม่ได้ระบุไว้ในหนังสือเชิญประชุม
    และเปิดโอกาสให้ผู้ถือหุ้นแสดงความคิดเห็นและซักถามเรื่องต่าง ๆ
    ในแต่ละวาระอย่างเพียงพอ

-   สำหรับวาระการเลือกตั้งกรรมการเพื่อส่งเสริมระบบการกำกับดูแลกิจการที่ดี บริษัทฯ
    ดำเนินการให้ผู้ถือหุ้นลงมติแต่งตั้งกรรมการเป็นรายบุคคล
    เพื่อเปิดโอกาสให้ผู้ถือหุ้นมีสิทธิเลือกกรรมการที่ต้องการได้อย่างแท้จริง

-   ในการประชุมทุกครั้งจะสรุปคะแนนเสียงที่ลงมติในแต่ละวาระที่เห็นด้วย ไม่เห็นด้วย
    และงดออกเสียง และระบุชื่อและจำนวนหุ้นของผู้ที่ไม่มีสิทธิออกเสียงในแต่ละวาระ(ถ้ามี)
    และจดบันทึกรายงานการประชุมอย่างถูกต้องครบถ้วน

-   คณะกรรมการบริษัทฯ จัดให้มีบุคคลที่เป็นอิสระเป็นผู้ตรวจสอบคะแนนเสียงในการประชุม
    และเปิดเผยให้ที่ประชุมทราบพร้อมบันทึกไว้ในรายงานการประชุม

4.2 การปฏิบัติต่อผู้ถือหุ้นอย่างเท่าเทียมกัน

  บริษัทฯ ให้ความสำคัญและดูแลให้มีการปฏิบัติต่อผู้ถือหุ้นทุกรายอย่างเท่าเทียมกันและเป็นธรรม
  โดยดำเนินการ ดังนี้

-   บริษัทฯ เสนอรายชื่อของกรรมการอิสระอย่างน้อยจำนวน 1 ท่านและกรรมการผู้จัดการ 1
    ท่าน
    เพื่อเป็นทางเลือกในการมอบฉันทะให้กับผู้ถือหุ้นในหนังสือมอบฉันทะเพื่อใช้สิทธิในการเข้าร่วมประชุม
    และออกเสียงลงคะแนนในแต่วาระ

-   บริษัทฯ ดำเนินการประชุมผู้ถือหุ้นตามลำดับวาระที่ได้แจ้งไว้ในหนังสือเชิญประชุม
    และไม่เพิ่มวาระในที่ประชุมโดยไม่ได้แจ้งให้ผู้ถือหุ้นทราบล่วงหน้า
    ทั้งนี้เพื่อให้ผู้ถือหุ้นได้มีโอกาสศึกษาข้อมูลประกอบการพิจารณาวาระต่างๆ
    อย่างเพียงพอและเหมาะสม

-   บริษัทฯ จัดให้มีบัตรลงคะแนนเสียงสำหรับทุกวาระ
    พร้อมทั้งจัดให้มีเจ้าหน้าที่คอยอำนวยความสะดวกในการจัดเก็บบัตรลงคะแนนเสียงในห้องประชุม
    บริษัทฯ ได้จัดให้มีที่ปรึกษาทางกฎหมายทำหน้าที่พยานในการตรวจนับคะแนน

-   บริษัทฯ ได้มอบหมายให้เลขานุการบริษัทฯ จัดทำและบันทึกรายงานการประชุมอย่างถูกต้อง
    ครบถ้วน และเผยแพร่รายงานการประชุมให้ผู้ถือหุ้นทุกรายรับทราบผ่านทางเว็บไซต์ของบริษัทฯ
    (http://www.mdx.co.th) และบริษัทฯ
    ได้จัดส่งรายงานต่อตลาดหลักทรัพย์แห่งประเทศไทย ภายใน 14 วัน หลังการประชุมเสร็จสิ้น

-   บริษัทฯ
    ได้กำหนดมาตรการป้องกันการใช้ข้อมูลภายในเพื่อหาผลประโยชน์ของกรรมการและผู้บริหาร
    โดยการแจ้งทุกท่านให้รับทราบ บทบาทภาระหน้าที่ที่ต้องรายงานการถือหลักทรัพย์ของตน
    คู่สมรส และบุตรที่ยังไม่บรรลุนิติภาวะซึ่งถือหลักทรัพย์ของบริษัท
    และรับทราบการจัดทำรายงานการเปลี่ยนแปลงการถือหลักทรัพย์ทุกครั้งที่มีการซื้อ ขาย โอน
    หรือรับโอนหลักทรัพย์ ต่อคณะกรรมการกำกับหลักทรัพย์และตลาดหลักทรัพย์ตามมาตรา 59
    แห่งพระราชบัญญัติหลักทรัพย์และตลาดหลักทรัพย์ ปี พ.ศ. 2535 ภายใน 3
    วันทำการหลังจากวันที่ซื้อ ขาย โอน หรือรับโอนหลักทรัพย์ ซึ่งบริษัทฯ
    มีการแจ้งเตือนในการประชุมคณะกรรมการบริษัททุกครั้ง
    นอกจากนี้กรรมการและผู้บริหารยังได้รับทราบหน้าที่และความรับผิดชอบตามที่กำหนด
    รวมถึงบทกำหนดโทษตามพระราชบัญญัติหลักทรัพย์และตลาดหลักทรัพย์ ปี พ.ศ. 2535
    และบริษัทฯ ได้กำหนดห้ามผู้บริหารที่ได้รับทราบข้อมูลภายในกระทำการใดๆ
    ซึ่งเป็นการขัดต่อมาตรา 241 ของ พรบ.ดังกล่าว รวมถึงกฎเกณฑ์ที่เกี่ยวข้อง

    3.  บทบาทต่อผู้มีส่วนได้เสีย

  บริษัทฯ
  ได้ให้ความสำคัญกับกลุ่มบุคคลผู้มีส่วนได้เสียหรือผู้ที่มีแนวโน้มจะได้รับผลกระทบจากการดำเนินธุรกิจของบริษัทฯ
  ทั้งทางตรงและทางอ้อมทุกกลุ่ม ไม่ว่าจะเป็นผู้มีส่วนได้เสียภายใน ได้แก่
  พนักงานและผู้บริหารของบริษัทฯและบริษัทย่อย หรือผู้มีส่วนได้เสียภายนอก ได้แก่ ลูกค้า คู่ค้า
  เจ้าหนี้ ชุมชนและหน่วยงานอื่นๆ ที่เกี่ยวข้อง โดยบริษัทฯ จะปฏิบัติตามกฏหมาย กฏระเบียบ
  ข้อกำหนดต่าง ๆ ที่เกี่ยวข้อง
  เพื่อให้ผู้มีส่วนได้เสียได้รับการปฏิบัติอย่างถูกต้องเหมาะสมและเป็นธรรม บริษัท ฯ
  เปิดโอกาสให้ผู้มีส่วนได้เสียสามารถร้องเรียนประเด็นที่อาจได้รับผลกระทบจากการดำเนินธุรกิจของบริษัทได้ทางเว็บไซต์ของบริษัทฯ
  (http://www.mdx.co.th) หรือที่ส่วนลูกค้าสัมพันธ์นิคมอุตสาหกรรมเกตเวย์ ซิตี้ นอกจากนั้น
  บริษัทฯ จะดูแลผู้มีส่วนได้เสียตามสิทธิที่มีตามกฎหมายที่เกี่ยวข้อง ไม่กระทำการใดๆ
  ที่เป็นการละเมิดสิทธิของผู้มีส่วนได้เสีย
  โดยสรุปข้อพึงปฏิบัติต่อบทบาทของผู้มีส่วนได้เสียของบริษัทและของโครงการนิคมอุตสาหกรรมเกตเวย์
  ซิตี้ ที่สำคัญได้ดังนี้

1.  บทบาทของผู้มีส่วนได้เสียของบริษัท

    ต่อผู้ถือหุ้น

    บริษัทฯ เปิดเผยข้อมูลที่สำคัญทั้งข้อมูลการเงิน
    และข้อมูลไม่ใช่ทางการเงินต่อผู้ถือหุ้นอย่างถูกต้อง เหมาะสม โปร่งใส เชื่อถือได้
    เท่าเทียมและทันเวลา

    ต่อลูกค้า

    บริษัทฯ ให้บริการและปฏิบัติตามเงื่อนไขและข้อกำหนดของสัญญา
    เน้นการดำเนินธุรกิจอย่างถูกต้อง เป็นธรรม เพื่อให้ลูกค้าได้รับสินค้าหรือบริการที่มีคุณภาพ
    ในราคาที่เหมาะสม
    รวมถึงให้ความสำคัญในการรักษาความลับของลูกค้าเว้นแต่เป็นข้อมูลที่ต้องเปิดเผยต่อบุคคลภายนอกตามกฎหมายต่าง
    ๆ ที่เกี่ยวข้อง

    ต่อคู่ค้า และ / หรือเจ้าหนี้

    บริษัทฯ มีนโยบายที่ปฏิบัติต่อเจ้าหนี้อย่างเสมอภาค และตั้งอยู่บนพื้นฐานของความเป็นธรรม
    โดยคำนึงถึงผลประโยชน์สูงสุดของบริษัทและตั้งอยู่บนพื้นฐานของการได้รับผลตอบแทนที่เป็นธรรม
    ทั้งสองฝ่าย โดยบริษัทยึดมั่นที่จะรักษาและปฏิบัติตามเงื่อนไขข้อตกลงต่างๆ ที่มีต่อคู่ค้า
    และ/หรือเจ้าหนี้ไว้อย่างเคร่งครัด

    ต่อคู่แข่งทางการค้า

    บริษัทฯ ประพฤติปฏิบัติต่อคู่แข่งทางการค้าภายใต้กรอบกติกามารยาทของการแข่งขันที่ดี
    และไม่แสวงหาข้อมูลที่เป็นความลับของคู่แข่งด้วยวิธีที่ไม่สุจริตหรือไม่เหมาะสม
    หรือขัดต่อกฎหมายใดๆ
    รวมทั้งไม่กระทำโดยเจตนาเพื่อทำลายชื่อเสียงของคู่แข่งทางการค้าด้วยการกล่าวหาในทางเสื่อมเสีย

    ต่อสังคมส่วนรวมและสิ่งแวดล้อม

    บริษัทฯ รับผิดชอบและยึดมั่นในการดูแลรักษาสิ่งแวดล้อมที่องค์กรตั้งอยู่
    ทั้งยังตระหนักถึงความสำคัญในการช่วยเหลือสังคม โดยสนับสนุน
    และส่งเสริมกิจกรรมที่เป็นประโยชน์ต่อชุมชน
    สังคมส่วนรวมและสิ่งแวดล้อมให้เกิดขึ้นในหมู่พนักงานทุกระดับ บริษัท
    ยึดมั่นที่จะไม่กระทำการใด ๆ ที่จะมีผลเสียหายต่อชื่อเสียงของประเทศ
    ทรัพยากรธรรมชาติและสิ่งแวดล้อม

    บทบาทด้านความรับผิดชอบต่อพนักงาน

  บริษัทฯ เน้นการให้ความสำคัญกับการพัฒนาความรู้
  ความสามารถและการมีจริยธรรมของพนักงานทุกระดับอย่างต่อเนื่อง
  ให้ผลตอบแทนและสวัสดิการแก่พนักงานอย่างเหมาะสม เป็นธรรม ตามความรู้ ความสามารถ
  และผลการปฏิบัติงานของพนักงานบนพื้นฐานของความเหมาะสมและเป็นธรรมโดยไม่เลือกปฏิบัติ
  ให้ความเคารพต่อสิทธิหน้าที่ส่วนบุคคลและส่งเสริมให้พนักงานปฏิบัติงานภายใต้วัฒนธรรมและค่านิยมที่ดีร่วมกัน
  ตลอดจนมีความสามัคคดีภายในองค์กร
  ส่งเสริมการมีส่วนร่วมของพนักงานในการกำหนดทิศทางการทำงาน และการแก้ไขปัญหาของบริษัท
  นอกจากนี้บริษัทฯ ได้จัดให้มีการดูแลรักษาสภาพแวดล้อมที่ดีในการทำงานเพื่อสุขอนามัย
  และมีความปลอดภัยต่อชีวิตและทรัพย์สินของพนักงาน

  บริษัทฯ
  มีความตะหนักดีต่อบทบาทที่ควรต้องรับผิดชอบต่อสังคมและองค์กรจึงได้พยายามให้บทบาทของบริษัทมีส่วนในเรื่องนี้ในทุกรูปแบบ
  บริษัทเชื่อว่าการรับผิดชอบต่อสังคมชุมชนและสิ่งแวดล้อม
  สิ่งที่สำคัญที่สุดควรจะต้องเริ่มจากภายในก่อน คือ การทำให้พนักงานมีความสุขในการทำงาน
  และมีความมั่นคงในชีวิต การมีส่วนร่วมของพนักงานทุกคน
  จะเป็นการสร้างมูลค่าเพิ่มในการดำเนินงานขององค์กรได้
  ดังนั้นการให้สวัสดิการที่ดีสำหรับพนักงานจึงถูกสะท้อนออกมาในรูปของสวัสดิการผ่านโครงการต่าง
  ๆ ของบริษัทดังต่อไปนี้

-   โครงการกองทุนสำรองเลี้ยงชีพ บริษัทฯ
    มุ่งหวังที่จะให้พนักงานมีการเก็บออมเงินไว้ใช้จ่ายในยามเกษียณจึงจัดให้มีการจัดตั้งกองทุนสำรองเลี้ยงชีพขึ้น
    เพื่อให้พนักงานจ่ายเงินเข้ากองทุนสำรองเลี้ยงชีพในสัดส่วน 4% ของเงินเดือน
    ตั้งแต่วันแรกที่พนักงานสมัครเข้ากองทุนฯ โดยบริษัทฯ จะจ่ายสมทบให้อีก 4% เช่นกัน

-   โครงการตรวจสุขภาพประจำปี บริษัทฯ
    ตระหนักและให้ความสำคัญในการดูแลรักษาสุขภาพของพนักงานจึงจัดให้มีบริการตรวจสุขภาพพนักงานฟรี
    เน้นให้พนักงานทราบสุขภาพและความเสี่ยงต่อโรคภัยของตนเองและจัดให้พนักงานพบแพทย์เพื่อขอรับคำแนะนำหลังจากทราบผลตรวจสุขภาพเพื่อลดโอกาสการเกิดปัญหาทางสุขภาพในอนาคตที่อาจก่อให้เกิดภาระค่าใช้จ่ายสูงตามมา

-   โครงการสวัสดิการค่ารักษาพยาบาล บริษัทฯ มีนโยบายในการเข้าไปช่วยรับผิดชอบ และ
    แบ่งเบาภาระค่าใช้จ่ายให้กับพนักงาน ในยามที่พนักงานเจ็บป่วยต้องเข้ารักษาตัวที่โรงพยาบาล
    โดยได้มีการจัดสวัสดิการค่ารักษาพยาบาลโดยเน้นในกรณีผู้ป่วยใน
    (กรณีที่ต้องนอนพักรักษาตัวที่โรงพยาบาล) เพื่อช่วยเหลือพนักงานให้มีกำลังใจ
    และกล้าที่จะเข้าไปรับการรักษาจนหายดี และกลับมาทุ่มเททำงานให้กับบริษัทฯ ต่อไป

-   โครงการพัฒนาการศึกษาและฝึกอบรม บริษัทฯ ส่งเสริมให้มีการพัฒนาบุคลากรให้มีคุณค่า
    ต่อสังคม โดยสนับสนุนให้บุคลากรได้รับการศึกษาต่อในด้านต่างๆ เพื่อเพิ่มพูนความรู้ในด้านต่าง
    ๆ เพื่อสร้างธุรกิจที่เป็นธรรมอย่างยั่งยืนและเพื่อรองรับการแข่งขันในอนาคต
    รวมทั้งสนับสนุนให้พนักงานเข้ารับการอบรมในหลักสูตรต่างๆ
    ทั้งภายในและภายนอกองค์กรอย่างต่อเนื่อง
    เพื่อให้พนักงานสามารถนำไปใช้ประโยชน์ในการปฏิบัติงานในส่วนงานที่รับผิดชอบเฉพาะตนและเพื่อประโยชน์ต่อสังคม

-   โครงการส่งเสริมความปลอดภัยในการทำงาน บริษัทฯ
    ได้ให้ความสำคัญกับความปลอดภัยในการทำงานของบุคลากรเรื่อยมา ดังนั้นบริษัทฯ
    ได้จัดให้บุคลากรเข้าร่วมการซ้อมอพยพหนีไฟและดับเพลิงอย่างต่อเนื่อง
    ตลอดจนมีการจัดสถานที่ทำงานและระบบโครงสร้างพื้นฐานต่าง ๆ
    รวมถึงการจัดเตรียมอุปกรณ์ด้านความปลอดภัยต่าง ๆ
    ให้เพียงพอต่อการทำงานเพื่อให้พนักงานทุก ๆ
    คนได้รับความปลอดภัยและมีสุขอนามัยที่ดีจากการทำงาน
    เพื่อให้พนักงานทุกคนได้รับความปลอดภัยและมีสุขอนามัยที่ดีจากการทำงาน

2.  ด้านความรับผิดชอบต่อสังคมและสิ่งแวดล้อม (Corporate Social Responsibility:
    CSR) ของนิคมอุตสาหกรรมเกตเวย์ ซิตี้

  โครงการนิคมอุตสาหกรรมเกตเวย์ ซิตี้ เป็นโครงการร่วมดำเนินการของบริษัท เอ็ม ดี เอ็กซ์
  จำกัด (มหาชน) กับการนิคมอุตสาหกรรมแห่งประเทศไทย (กนอ.)
  โดยได้รับความเห็นชอบในรายงานการวิเคราะห์ผลกระทบสิ่งแวดล้อมจากคณะกรรมการสิ่งแวดล้อมแห่งชาติตั้งแต่
  พ.ศ. 2533 และได้ดำเนินโครงการต่อเนื่องเรื่อยมาจนถึงปัจจุบันเป็นระยะเวลา 20 ปี
  โดยบริษัทฯ ได้เล็งเห็นและคำนึงถึงเสมอว่า
  ต้องบริหารจัดการโครงการให้อยู่คู่กับสังคมโดยรอบได้อย่างยั่งยืน
  ดังนั้นการคำนึงถึงความรับผิดชอบต่อสังคม
  เพื่อพัฒนาคุณภาพชีวิตของผู้มีส่วนได้ส่วนเสียและคุณภาพสิ่งแวดล้อมชุมชนในบริเวณโดยรอบนิคมอุตสาหกรรมฯ
  และพื้นที่ใกล้เคียง จึงเป็นพันธกิจ หน้าที่ และความรับผิดชอบของบริษัทฯ
  ที่ต้องผลักดันให้มีและธำรงรักษาให้ยังคงอยู่ตลอดไป

  การดำเนินงานด้านความรับผิดชอบต่อสังคมของโครงการนิคมฯ สามารถแบ่งออกเป็นด้านต่างๆ
  ได้ ดังนี้

  1. ด้านทางสังคม

  นิคมฯ ได้ให้ความสำคัญกับสังคมที่อยู่โดยรอบนิคมฯ
  และรวมถึงพื้นที่ใกล้เคียงโดยได้ดำเนินงานต่างๆ เพื่อสังคม ดังนี้

  1.1 ด้านการศึกษา นิคมฯ ได้ดำเนินการต่างๆ ได้แก่

1.  การมอบทุนการศึกษาประจำทุกปี และส่งเสริมกิจกรรมในวันเด็กแห่งชาติ
    ให้เดือนมกราคมโดยบริษัทฯ
    ทำการมอบทุนให้นักเรียนที่กำลังทำการศึกษากับโรงเรียนที่อยู่ในพื้นที่โดยรอบนิคมฯ ได้แก่
    โรงเรียนวัดหัวสำโรง(ศรีราษฎร์บำรุง) โรงเรียนบ้านหนองสทิต
    โรงเรียนบ้านเนินไร่(ประชารักษ์อุปถัมภ์) โรงเรียนไม้แก้วประชานุเคราะห์
    โรงเรียนวัดวังกะจะ โรงเรียนทุ่งสะเดาประชาสรรค์
    โรงเรียนวัดวังเย็น(รัฐราษฎร์ประสาทวิทยา) โรงเรียนวัดอ่าวช้างไล่ เป็นต้น

2.  การให้การสนับสนุนนักศึกษาจากสถาบันการศึกษาต่างๆเข้ารับการฝึกงานในสาขาที่เกี่ยวข้อง
    เช่น นักศึกษาจากวิทยาลัยการอาชีวศึกษา อำเภอเมือง จังหวัดฉะเชิงเทรา
    สาขางานคอมพิวเตอร์ธุรกิจ เข้าฝึกงานในแผนกธุรการ ส่วนบริการทั่วไปของนิคมฯ เป็นต้น

3.  การให้การสนับสนุนกับพนักงานในบริษัทฯ
    ให้ได้เข้ารับการศึกษาเพิ่มเติมเพื่อเป็นการเพิ่มวิทยฐานะของพนักงาน
    ซึ่งเท่ากับเป็นการเพิ่มศักยภาพของบริษัทฯ ไปในตัว

4.  การให้การสนับสนุนการศึกษากับพนักงานในโรงงานโดยเป็นหน่วยงานที่ช่วยสนับสนุนงานประชาสัมพันธ์ให้กับทางโรงเรียนเทคโนโลยีชลบุรี
    ซึ่งเป็นสถาบันทางการศึกษาที่เข้ามาตั้งในนิคมฯ
    และนิคมฯได้ให้การสนับสนุนในเรื่องสถานที่ตลอดจนสิ่งอำนวยความสะดวกในกิจกรรมของทางโรงเรียน
    ซึ่งทำให้มีพนักงานในสถานประกอบการต่างๆ เข้ามาสมัครเพื่อทำการศึกษา
    รวมทั้งทำการปรับวุฒิเทียบโอนวุฒิ เพื่อให้มีวิทยฐานะที่สูงขึ้น

  1.2 ด้านสาธารณะประโยชน์ ได้ดำเนินโครงการต่างๆ เพื่อสังคมและสาธารณะประโยชน์ ดังนี้

1.  1.  
    2.  

    1.  1.  การเพิ่มปริมาณการกักเก็บน้ำในอ่างเก็บน้ำดิบจากแหล่งน้ำต้นโครงการเพื่อเพิ่มศักยภาพในการกักเก็บน้ำสำรองไว้ให้เกษตรกรได้ใช้ในฤดูแล้งอันเป็นการช่วยลดความเดือดร้อนในการขาดแคลนน้ำอีกทางหนึ่ง
            โดยทางนิคมฯ ได้ทำบานประตูเหล็กเพื่อเพิ่มระดับความสูงด้านประตูระบาย
            (Spillway) เพื่อยกระดับการกักเก็บน้ำ
            รวมทั้งเสริมความหนาของคันดินขอบอ่างเพื่อเพิ่มความแข็งแรงที่จะได้สามารถรับการกักเก็บน้ำที่เพิ่มสูงขึ้น
            โดยอ่างเก็บน้ำนี้นอกเหนือจากใช้ในการผลิตน้ำประปาสำหรับผู้ประกอบการแล้วยังสามารถเตรียมไว้ใช้ประโยชน์เพื่อการเกษตรในฤดูแล้ง
            อันจะเป็นการบรรเทาความเดือดร้อนของประชาชนได้ระดับหนึ่ง

        2.  การผันน้ำเพื่อให้ความช่วยเหลือประชาชนเพื่อต้านภัยแล้งเป็นประจำทุกปี
            เนื่องจากพื้นที่โดยรอบนิคมฯ เป็นพื้นที่ที่อยู่นอกเขตชลประทาน
            ดังนั้นในช่วงฤดูแล้งเกษตรกรจึงขาดแคลนน้ำที่ใช้เพื่อทำการเกษตร
            โดยเฉพาะอย่างยิ่งเกษตรกรที่เป็นชาวนาและได้ดำเนินการทำนาปรังไว้แล้ว นิคมฯ
            ได้เล็งเห็นถึงความเดือดร้อนของเกษตรกรและความจำเป็นที่ต้องใช้น้ำ ดังนั้นนิคมฯ
            จึงได้ทำการสูบส่งน้ำดิบที่เตรียมไว้สำหรับผลิตน้ำประปาผ่านเข้าสู่คลองวังด้วนให้กับชุมชนในเขตตำบลหัวสำโรง
            และตำบลแปลงยาวที่ขาดแคลนน้ำ
            ซึ่งทำให้สามารถบรรเทาความเดือดร้อนเนื่องจากสภาพภัยแล้งให้กับประชาชนที่ส่วนใหญ่มีอาชีพเกษตรกรได้
            และในปี พ.ศ. 2555 เกษตรกรมีความต้องการใช้น้ำตั้งแต่ต้นปี โดยนิคมฯ
            ได้ผันน้ำให้เกษตรกรเพื่อใช้ทำการเกษตรในช่วงเดือนมกราคม

        3.  การปรับปรุงซ่อมแซมถนนสาธารณะ ซึ่งทางนิคมฯ
            ได้จัดงบประมาณเพื่อใช้ในการปรับปรุง
            ผิวจราจรและเส้นแบ่งจราจรที่ชำรุดเป็นประจำทุกปี
            เพื่อเป็นการลดความเดือดร้อนของประชาชน
            และผู้ประกอบการที่ผู้ใช้เส้นทางสาธารณะเพื่อการสัญจร โดยในปี พ.ศ. 2555
            นิคมฯ
            ได้ทำการซ่อมแซมผิวจราจรที่ชำรุดบริเวณช่วงกลางของถนนสายบ้านหัวสำโรง-บ้านแปลงไม้แดง
            ตัดกับทางหลวงหมายเลข 304
            ซึ่งทำให้สามารถบรรเทาความเดือดร้อนของประชาชนที่ใช้เส้นทางสัญจรได้
            และทางนิคมฯ
            มีโครงการที่จะซ่อมแซมถนนสายดังกล่าวอย่างต่อเนื่องเป็นประจำทุกปี

        4.  การเสนอขอปรับปรุงถนนเพื่อบรรเทาปัญหาจราจร
            เนื่องจากองค์การบริหารส่วนจังหวัดฉะเชิงเทราได้อนุมัติงบประมาณในการก่อสร้างถนนลาดยางแอสฟัลท์คอนกรีตจากหมู่ที่
            9 (ถนนสายบ้านหนองตะเพรา – บ้านห้วยน้ำทรัพย์) ตำบลหัวสำโรง
            อำเภอแปลงยาว เชื่อมไปยังหมู่ที่ 2 (ถนนบ้านห้วยน้ำทรัพย์ – วัดพระธาตุวาโย)
            ตำบลลากกระทิง อำเภอสนามชัยเขต จังหวัดฉะเชิงเทรา
            ซึ่งเป็นเส้นทางที่ผ่านนิคมอุตสาหกรรมเกตเวย์ ซิตี้ ซึ่งเป็นเส้นทางที่ผ่านหน้านิคมฯ
            โดยคาดว่าจะเริ่มทำการก่อสร้างในปี พ.ศ. 2556
            ดังนั้นเพื่อเป็นการช่วยบรรเทาปัญหาจราจรในช่วงระหว่างการก่อสร้างถนนดังกล่าว
            ในปลายปี พ.ศ. 2555 บริษัท เอ็ม ดี เอ็กซ์ จำกัด (มหาชน) ได้เสนอกับทาง
            อบต.หัวสำโรงที่จะขอเป็นผู้สนับสนุนในการปรับปรุงถนนลูกรังสายด้านข้างที่ทำการองค์การบริหารส่วนตำบลหัวสำโรง
            หมู่ที่ 9 ตำบลหัวสำโรง อำเภอแปลงยาว จังหวัดฉะเชิงเทรา
            จากทางหลวงหมายเลข 304 ถึง นิคมอุตสาหกรรมเกตเวย์ ซิตี้
            ซึ่งเป็นถนนสาธารณะ เพื่อให้เป็นเส้นทางสำรอง
            โดยจัดหาผู้รับเหมาทำการปรับพื้นผิวจราจรเดิม
            และเสริมลูกรังในส่วนที่ยังขาดอยู่เพื่อให้ไหล่ทางมีความกว้าง 12 เมตร
            และลงหินคลุกบดอัดแน่นความหนา 15 เซนติเมตร ในความกว้างผิวจราจร 8
            เมตร ระยะทางประมาณ 2 กิโลเมตร
            รวมทั้งวางท่อคอนกรีตรอดถนนในจุดที่มีทางน้ำไหลผ่านอยู่เดิมเพื่อเพิ่มประสิทธิภาพของการระบายน้ำ
            โดยค่าใช้จ่ายในการดำเนินการดังกล่าว ทางบริษัท เอ็ม ดี เอ็กซ์ จำกัด
            (มหาชน) จะเป็นฝ่ายที่รับผิดชอบออกให้ทั้งหมด

        5.  การสนับสนุนงานบรรเทาสาธารณะภัย โดยนิคมฯ
            ได้สนับสนุนการดับไฟไหม้หญ้าแห้งในพื้นที่นอกนิคมฯ ซึ่งมักจะเกิดขึ้นเป็นประจำทุกปี
            เนื่องจากสภาพของหญ้าในฤดูแล้งจะแห้งและมีจำนวนมากจึงทำให้สามารถติดไฟได้ง่ายและมักจะลุกลามเป็นบริเวณกว้างในเวลาอันรวดเร็ว
            โดยทางนิคมฯ
            ได้ให้การสนับสนุนหน่วยงานบรรเทาสาธารณะภัยในการจัดรถดับเพลิง รถบรรทุกน้ำ
            พร้อมทีมดับเพลิงของนิคมฯ เข้าสนับสนุนในการดับเพลิงมาโดยตลอด โดยในปี
            พ.ศ. 2555 ทางนิคมฯ ได้ออกช่วยดับเพลิงพื้นที่ตำบลหัวสำโรงร่วมกับ
            อบต.หัวสำโรง ในช่วงเดือนมกราคม และธันวาคม
            นอกจากนั้นยังได้ทำการช่วยสนับสนุนการดับเพลิงไหม้รถบรรทุกบริเวณแยกนิคมฯ
            รวมทั้งช่วยระงับเหตุเพลิงไหม้โกดังเก็บสินค้าหลังวัดเนินไร่ซึ่งเป็นพื้นที่นอกเขตนิคมฯ

        6.  การสนับสนุนการฝึกซ้อมบรรเทาสาธารณะภัยระดับอำเภอ โดยนิคมฯ
            ได้จัดเตรียมงบประมาณและทีมบุคลากรในการเข้าร่วมฝึกซ้อมบรรเทาสาธารณะภัยร่วมกับหน่วยงานบรรเทาสาธารณะภัยในระดับอำเภอเป็นประจำทุกปี
            เพื่อเป็นการเตรียมความพร้อมหากเกิดอุบัติภัยในพื้นที่ของอำเภอแปลงยาวและรวมถึงพื้นที่อื่นๆที่นิคมฯ
            สามารถให้การสนับสนุน ได้ทัน โดยในเดือนพฤษภาคม 2555 นิคมฯ
            ได้เข้าร่วมซ้อมแผนระงับเหตุเพลิงไหม้และอพยพหนีไฟ ระดับ 3
            ที่ชุมชนตลาดบางบ่อ อ.แปลงยาว จ.ฉะเชิงเทรา ซึ่งเป็นพื้นที่นอกนิคมฯ

        7.  การสนับสนุนการฝึกซ้อมแผนฉุกเฉินในโรงงานผู้ประกอบการเป็นประจำทุกปี
            โดยในปี พ.ศ. 2555
            ได้เข้าทำการฝึกซ้อมแผนระงับเพลิงไหม้และอพยพหนีไฟร่วมกับโรงงานโตโยต้า
            มอเตอร์ (ประเทศไทย) โรงงานกรีน เมทัลส์ (ประเทศไทย) โรงงานทีทีเค
            โลจีสติคส์ และโรงงานเอ็นโด สแตนเลส

        8.  การสนับสนุนตำรวจภูธรแปลงยาว โดยทางนิคมฯ
            ได้ให้การสนับสนุนงานวันตำรวจแห่งชาติในเดือนตุลาคมและสนับสนุนอำเภอแปลงยาวโดยการจัดเครื่องดื่มสำหรับเจ้าหน้าที่ที่ปฏิบัติงานในศูนย์ปฏิบัติการร่วมป้องกันและลดอุบัติเหตุทางถนนในช่วงเทศการสงกรานต์และเทศการปีใหม่เป็นประจำทุกปี
            ทั้งนี้ในปี พ.ศ. 2555 ทางนิคมฯ
            ได้สนับสนุนมอบป้ายโลหะห้ามจอดให้กับทางตำรวจไว้ใช้งานในราชการ
            เพื่อเป็นการอำนวยความสะดวกให้กับเจ้าหน้าที่ตำรวจและรวมถึงประชาชนที่ใช้สัญจรในเส้นทางต่างๆ
            ในเขตอำเภอแปลงยาว

  1.3 ด้านศาสนา วัฒนธรรม และประเพณี นิคมฯ ได้ดำเนินโครงการต่างๆ ดังนี้

1.  1.  
    2.  
    3.  

1.  1.  
    2.  

    1.  1.  การทอดกฐิน นิคมฯ
            ร่วมสนับสนุนในการจัดงานทอดกฐินประจำปีให้กับวัดที่อยู่บริเวณรอบนิคมฯ
            โดยทำการหมุนเวียนกันไป และรวมถึงการทอดกฐินร่วมกับหน่วยงานราชการ
            โดยในพฤศจิกายน พ.ศ.2555
            ทางนิคมฯได้ร่วมเป็นเจ้าภาพในการที่ทอดกฐินพระราชทาน ณ
            พระอารามหลวงวัดโพธิ์ชัย จังหวัดหนองคาย
            ร่วมกับประกันสังคมจังหวัดฉะเชิงเทรา

        2.  การสืบสานประเพณีวัฒนธรรมงานขึ้นเขาเผาข้าวหลามของวัดสุวรรณคีรี
            ซึ่งทางนิคมฯ ได้จัดบุคลากรเข้าร่วมงานเป็นประจำในช่วงเดือนกุมภาพันธ์ของทุกปี
            เพื่อร่วมเป็นส่วนหนึ่งในการรักษาประเพณีที่ดีของจังหวัดฉะเชิงเทรานี้ไว้ให้คงสืบต่อไป
            ซึ่งงานดังกล่าวได้จัดขึ้นเป็นประจำจนเป็นวัฒนธรรมท้องถิ่น
            และเป็นงานระดับจังหวัดฉะเชิงเทราไปแล้ว โดยในปี พ.ศ. 2555
            ทางนิคมฯได้สนับสนุนและเข้าร่วมสืบสานประเพณีวัฒนธรรมงานขึ้นเขาเผาข้าวหลาม
            ณ โรงเรียนวัดหัวสำโรง ต.หัวสำโรง อ.แปลงยาว จ.ฉะเชิงเทรา

        3.  การร่วมสนับสนุนประเพณีในเทศการอื่นๆ เป็นประจำทุกปี ได้แก่ ประเพณีสงกรานต์
            ประเพณีลอยกระทงร่วมกับชุมชนท้องถิ่น
            การสนับสนุนและร่วมหล่อเทียนจำนำพรรษาถวายแด่วัดต่างๆ
            การสนับสนุนโครงการบรรพชาสามเณรภาคฤดูร้อน ในเขตพื้นที่อำเภอแปลงยาว
            การสนับสนุนงานพิธีถือศีลกินผัก ณ มูลนิธิพุทธเมตตาธรรมสถาน ตลาดบางบ่อ
            อ.แปลงยาว และในปี พ.ศ. 2555 นิคมฯ
            ได้ให้การสนับสนุนโครงการอุปสมบทเพื่อถวายเป็นพระราชกุศลแด่พระบาทสมเด็จพระเจ้าอยู่หัว
            ณ วัดปิตุลาราชรังสฤษฏ์ จ.ฉะเชิงเทรา

  1.4 ด้านการส่งเสริมคุณภาพชีวิต นิคมฯ ได้ดำเนินการ ดังนี้

2.  1.  โครงการรณรงค์ต่อต้านยาเสพติดในสถานประกอบการเนื่องด้วยปัญหายาเสพติดเป็นปัญหาที่ส่งผลกระทบในเชิงลบต่อประสิทธิภาพการทำงานของพนักงานและประสิทธิภาพขององค์กร
        ดังนั้นเพื่อเป็นการป้องกันและแก้ไขปัญหายาเสพติดที่อาจแพร่ระบาดสู่พนักงานของนิคมฯ
        จึงจัดให้มีโครงการป้องกันและแก้ไขปัญหายาเสพติดกับพนักงานโดยทำการตรวจยาเสพติดกับพนักงานทุกคนที่สังกัดฝ่ายนิคมฯในช่วงเดือน
        ตุลาคม พร้อมกับการตรวจสุขภาพประจำปี พ.ศ. 2555
        ผลจากการตรวจปรากฏว่าไม่พบว่ามีพนักงานของนิคมฯที่มีการเสพสารเสพติด
        ซึ่งโครงการนี้จะดำเนินการโดยต่อเนื่อง

    2.  การสนับสนุนโครงการกีฬาต่างๆ ได้แก่กีฬาสัมพันธ์เกตเวย์เกมส์ เป็นโครงการที่นิคมฯ
        ได้ร่วมกับชมรมผู้บริหารผู้ประกอบการในนิคมฯ ที่ได้ร่วมกันจัดขึ้นเป็นประจำต่อเนื่องทุกปี
        เพื่อส่งเสริมสุขภาพพลานามัยที่ดีให้กับพนักงาน
        และรวมถึงเป็นการส่งเสริมความสัมพันธ์ที่มีอันดีต่อกันระหว่างองค์กร โดยในปี พ.ศ.
        2555 ได้จัดขึ้นในเดือน มีนาคมถึงเดือนพฤศจิกายน โดยเป็นการจัดครั้งที่ 14
        และได้สนับสนุนกีฬาประจำปีของนักเรียนอำเภอแปลงยาว

    3.  การสนับสนุนและเข้าร่วมโครงการทอดผ้าป่าสามัคคีต่างๆ ได้แก่
        ผ้าป่าเพื่อการศึกษาสร้างศูนย์อนุบาลโรงเรียนวัดหัวสำโรง ต.หัวสำโรง อ.แปลงยาว
        และร่วมสนับสนุนทอดผ้าป่าเพื่อจัดซื้อเครื่องมือแพทย์ให้โรงพยาบาลแปลงยาว

    4.  การสนับสนุนและเข้าร่วมโครงการสงเคราะห์ผู้ด้อยโอกาสทางสังคมและช่วยเหลือผู้ประสบภัยหนาวร่วมกับองค์การบริหารส่วนตำบลหัวสำโรง

  2. ด้านสิ่งแวดล้อม

  ถึงแม้ว่านิคมฯ
  จะต้องดำเนินโครงการให้สอดคล้องกับมาตรการลดผลกระทบสิ่งแวดล้อมและรวมถึงการติดตามตรวจสอบคุณภาพสิ่งแวดล้อมตามที่ระบุไว้ในรายงานผลกระทบสิ่งแวดล้อมของโครงการฯ
  แต่ด้วยสถานการณ์ด้านสิ่งแวดล้อมที่เปลี่ยนแปลงไปทำให้บริษัทฯ ต้องตระหนักถึงผลกระทบต่างๆ
  ที่จะเกิดขึ้นกับสิ่งแวดล้อมโดยรอบนิคมฯ เพิ่มมากขึ้น ดังนั้นบริษัทฯ
  จึงได้ดำเนินการงานด้านสิ่งแวดล้อมที่อยู่นอกเหนือรายงานการวิเคราะห์ผลกระทบสิ่งแวดล้อม
  โดยได้ดำเนินโครงการต่างๆ เพื่อเป็นการอนุรักษ์และรักษาสิ่งแวดล้อม ดังนี้

  2.1 การจัดการคุณภาพสิ่งแวดล้อมเพิ่มเติม ได้แก่

1.  1.  1.  การตรวจวัดคุณภาพน้ำผิวดินในลำคลองวังด้วน
            เพื่อเป็นการเฝ้าระวังคุณภาพน้ำว่ามีการเปลี่ยนแปลงไปหรือไม่อย่างไร
            รวมถึงการสื่อสารให้ข้อมูลผลการตรวจวัดกับหน่วยงานราชการเพื่อทราบ โดยในปี
            พ.ศ. 2555 ทางนิคมฯ ได้ร่วมกับทาง อบต.หัวสำโรง
            ในการเก็บตัวอย่างน้ำผิวดิน เพื่อให้ได้ตัวอย่างน้ำเดียวกัน
            และไปดำเนินตรวจวิเคราะห์ โดยทางนิคมฯ
            ได้ส่งผลการตรวจวิเคราะห์คุณภาพน้ำผิวดินให้กับทาง อบต.หัวสำโรงอย่างต่อเนื่อง

        2.  การตรวจวัดคุณภาพน้ำใต้ดินเพิ่มเติมบริเวณบ่อฝังกลบขยะ
            เพื่อเป็นการคอยเฝ้าระวังคุณภาพน้ำใต้ดินว่ามีการเปลี่ยนแปลงหรือไม่อย่างไร
            เพราะชุมชนโดยรอบยังมีการใช้น้ำบาดาลเพื่อการอุปโภค
            จะได้ทราบล่วงหน้าก่อนที่จะเกิดผลกระทบกับการใช้น้ำใต้ดินของคนในชุมชน

        3.  การเฝ้าระวังและสุ่มตรวจวัดคุณภาพน้ำทิ้งโรงงานเพิ่มเติมจากที่ตรวจปกติ
            โดยเฉพาะอย่างยิ่งใน Parameter
            ที่อาจมีความเสี่ยงต่อระบบบำบัดน้ำเสียรวมและอาจส่งผลไปถึงคุณภาพน้ำทิ้งที่ปล่อยออกสู่สาธารณะ

  2.2 การเป็นที่ปรึกษาด้านสิ่งแวดล้อม เช่น งานให้ความรู้ด้านการจัดการระบบบำบัดน้ำเสีย
  โดยให้ความรู้กับผู้ประกอบการ และชุมชน ทั้งนี้เนื่องจากนิคมฯ
  มีบุคคลากรที่มีความรู้ด้านการจัดการสิ่งแวดล้อมจึงทำให้สามารถคอยให้ความช่วยเหลือในการให้องค์ความรู้ในเรื่องการจัดการมลพิษทางน้ำ
  และรวมถึงการจัดการเพื่อปรับปรุงคุณภาพสิ่งแวดล้อมให้กับผู้ประกอบการในนิคมฯ
  และรวมถึงชาวบ้านในชุมชนที่อยู่ในบริเวณที่ติดกับนิคมฯ และซึ่งพนักงานของบริษัทฯ
  จะคอยออกตรวจสอบคุณภาพสิ่งแวดล้อมอย่างต่อเนื่องเป็นระยะๆ
  รวมถึงการเข้าพบชาวบ้านเพื่อติดตามสอบถามถึงผลกระทบกับชาวบ้านในชุมชนอีกทั้งให้คำแนะนำกับชาวบ้านในกรณีที่พบสิ่งผิดปกติ
  ซึ่งเท่ากับเป็นการร่วมกันคอยเฝ้าระวังสิ่งที่อาจก่อให้เกิดผลกระทบกับสิ่งแวดล้อมและหาทางแก้ไขป้องกันได้อย่างทันท่วงที

  2.3
  การปลูกต้นไม้เพิ่มพื้นที่สีเขียวซึ่งนิคมฯได้ให้การสนับสนุนโดยได้ร่วมกับหน่วยงานราชการและประชาชนโดยรอบนิคมฯในการเพิ่มพื้นที่สีเขียวให้กับชุมชน
  เพื่อเป็นหนทางหนึ่งในการช่วยลดคาร์บอนไดออกไซด์
  และเป็นการส่งเสริมให้พนักงานเกิดความตระหนักในการช่วยกันอนุรักษ์สิ่งแวดล้อม โดยในปี
  พ.ศ. 2555 ทางนิคมฯ
  ได้สนับสนุนทั้งงบประมาณและพนักงานในการเข้าร่วมโครงการปลูกต้นไม้เพิ่มเติม ดังนี้

2.  

3.  1.  ในช่วงวันเฉลิมพระชนมพรรษาสมเด็จพระนางเจ้าพระบรมราชินีนาถในเดือนสิงหาคม
        ได้เข้าร่วมโครงการปลูกป่าเฉลิมพระเกียรติวันแม่ ณ.พื้นที่แลกเปลี่ยนในนิคมฯ

    2.  โครงการรักษ์คลองวังด้วน โดยนิคมฯ ร่วมกับ สำนักงานนิคมอุตสาหกรรมเกตเวย์ ซิตี้
        (สน.กว.) ของการนิคมอุตสาหกรรมแห่งประเทศไทย (กนอ.) และ อบต.หัวสำโรง
        ร่วมกันปลูกต้นไม้บริเวณบ่อบึงประดิษฐ์ของโรงบำบัดน้ำเสียของนิคมฯ ในเดือนสิงหาคม

    3.  โครงการเพิ่มพื้นที่สีเขียวในนิคมฯ
        ตามนโยบายของกระทรวงอุตสาหกรรมและการนิคมอุตสาหกรรมแห่งประเทศไทย
        เพื่อเป็นการเพิ่มพื้นที่สีเขียวของโครงการนิคมฯ
        ได้พิจารณาพื้นที่ที่สามารถดำเนินการปลูกต้นไม้เพิ่มเติมโดยไม่เป็นการขัดกับผังแม่บทของนิคมฯ
        ดังนั้นจึงได้จัดทำแผนงานในการปลูกต้นไม้เพิ่มเติมเสนอต่อสำนักงานนิคมอุตสาหกรรมเกตเวย์
        ซิตี้ (สน.กว.)
        โดยพิจารณาจากหลักการที่มุ่งให้เกิดความยั่งยืนและประโยชน์สูงสุดในการปลูก คือ
        ต้องเลือกพันธุ์ไม้ที่เหมาะสมกับสภาพของพื้นที่และต้องไม่สิ้นเปลืองงบประมาณในการบำรุงรักษาในระยะยาว
        ดังนั้นทางนิคมฯจึงพิจารณาพื้นที่ และพันธุ์ไม้เพื่อเพิ่มพื้นที่สีเขียวในนิคมฯ
        โดยเป็นแผนรวมทั้งระยะสั้น ระยะกลางและระยะยาวอย่างต่อเนื่อง โดยในปีพ.ศ.
        2555 นิคมฯได้ทำการปลูกต้นไม้ตามโครงการนี้เพิ่มเติมในบริเวณรอบบ่อฝังกลบขยะ
        (Sanitary Landfill) และบริเวณสวนหย่อมข้างสำนักงานนิคมฯ

    4.  โครงการอุตสาหกรรมรวมใจภักดิ์ปลูกต้นไม้ฟื้นคืนแผ่นดิน เพื่อเฉลิมพระเกียรติ
        สมเด็จพระบรมโอรสาธิราช เจ้าฟ้ามหาวชิราลงกรณ์ สยามมกุฎราชกุมาร
        เนื่องในวโรกาสมหามงคลเฉลิมพระชนม์พรรษา 5 รอบ
        โดยได้ร่วมกับสำนักงานนิคมอุตสาหกรรมเกตเวย์ ซิตี้ (สน.กว.)
        และอบต.หัวสำโรงทำการปลูกต้นไม้ในบริเวณพื้นที่ด้านหลัง Landmark ของนิคมฯ
        ในเดือนธันวาคม พ.ศ. 2555

  2.4 การเฝ้าระวังร่วมกับชุมชน เรื่องการปล่อยมลพิษทางอากาศ โดยในปี พ.ศ. 2555
  ทางนิคมฯ ได้ร่วมกับการนิคมอุตสาหกรรมแห่งประเทศไทย (กนอ.) และเจ้าหน้าที่ท้องถิ่น
  ได้เข้าร่วมประชุมติดตามการดำเนินการของโรงงานบางโรงที่อาจก่อให้เกิดผลกระทบต่อสิ่งแวดล้อมทางอากาศและชุมชน
  โดยคอยร่วมเฝ้าระวัง
  ติดตามการดำเนินการว่าเป็นไปตามแผนการปรับปรุงที่ทางราชการกำหนดหรือไม่
  และรวมถึงคอยเฝ้าระวังและรายงานกับหน่วยงานราชการหากมีผลกระทบ

  2.5 การมีส่วนร่วมกับประชาชนในการกำกับโรงงานในนิคมอุตสาหกรรม
  (โครงการธงขาวดาวเขียว) ตามแผนปฏิบัติการรับผิดชอบต่อสังคม
  ประจำปีของการนิคมอุตสาหกรรมแห่งประเทศไทย (กนอ.) โดยได้จัดผู้แทนเข้าร่วมโครงการฯ
  เพื่อสร้างความสัมพันธ์ที่ดีระหว่างผู้ประกอบการ ชุมชนโดยรอบนิคมฯ ในการจัดการสิ่งแวดล้อม
  และเพื่อทำให้เกิดทัศนคติที่ดีต่อการดำเนินงานของนิคมฯ โดยในปี พ.ศ. 2555
  ได้เข้าร่วมตรวจเยี่ยมชมโรงงานเอ็นโด ฟอร์จจิ่ง ( ประเทศไทย )
  ซึ่งเป็นโรงงานที่ผลิตชิ้นส่วนรถยนต์ โดยในการเยี่ยมชมทางเจ้าหน้าที่ของนิคมฯ
  ได้แลกเปลี่ยนองค์ความรู้ในเรื่องการแก้ไขป้องกันลักษณะปัญหาสิ่งแวดล้อมของโรงงาน
  และทางโรงงานได้แสดงให้เห็นถึงความตั้งใจในการแก้ไขป้องกันปัญหารวมทั้งปรับปรุงจุดต่างๆ
  ที่อาจก่อให้เกิดปัญหาอย่างต่อเนื่อง
  ซึ่งนับได้ว่าโครงการนี้เป็นประโยชน์ต่อการอยู่ร่วมกันของชุมชนกับโรงงานอุตสาหกรรม
  และจะมีการดำเนินโครงการนี้อย่างต่อเนื่องต่อไป

  2.6 การมีส่วนร่วมกับชมรมรักษ์สิ่งแวดล้อม ตำบลหัวสำโรง ซึ่งถูกจัดตั้งขึ้นโดย
  อบต.หัวสำโรงและอบต.แปลงยาว
  อันมีวัตถุประสงค์เพื่อรักษาคุณภาพสิ่งแวดล้อมในพื้นที่ไม่ให้ได้รับผลกระทบจากกิจกรรมต่างๆ
  ไม่ว่าจะจากในนิคมฯหรือนอกนิคมฯ โดยในปี พ.ศ. 2555
  ทางนิคมฯได้ให้การสนับสนุนในการตรวจวัดคุณภาพน้ำในคลองวังด้วนบริเวณ จุดบรรจบ สะพานไม้
  คลองวังด้วน ไปตรวจหาค่าโลหะหนัก เป็นต้น

  2.7 การเปิดเผยข้อมูลในการจัดการด้านสิ่งแวดล้อมของนิคมฯ โดยโครงการ “ดอกหญ้าสีขาว”
  ซึ่งเป็นโครงการที่นิคมฯ เชิญนักเรียนในระดับมัธยมศึกษาเข้าเยี่ยมชมนิคมฯ
  เพื่อให้ทราบถึงการจัดการดานสิ่งแวดล้อมของนิคมฯ ทั้งระบบการบำบัดน้ำเสียรวม
  และการกำจัดขยะอย่างถูกวิธี
  รวมทั้งได้ส่งเสริมความตระหนักในการใช้ทรัพยากรอย่างมีประสิทธิภาพให้กับนักเรียนเพื่อนำไปปรับใช้ในชีวิตประจำวัน
  โดยในเดือนพฤศจิกายน พ.ศ. 2555 นิคมฯ ได้จัดโครงการดอกหญ้าสีขาวรุ่นที่
  1โดยได้เชิญอาจารย์และนักเรียนชั้นมัธยมศึกษาชั้นปีที่ 2
  จากโรงเรียนวัดหัวสำโรง(ศรีราษฎร์บำรุง) จำนวนประมาณ 50 คน เข้าร่วมโครงการฯ
  และจากการประเมินพบว่าสามารถบรรลุวัตถุประสงค์ในการดำเนินโครงการ
  จึงเป็นความตั้งใจของนิคมฯ ที่จะจัดให้มีโครงการนี้อย่างต่อเนื่องทุกปี

  เพื่อให้เกิดการพัฒนาที่ยั่งยืนทางบริษัทฯ
  จะยังคงแสวงหาแนวทางอันเหมาะสมกับองค์กรเพิ่มเติมเพื่อปรับปรุง
  และปรับใช้เป็นแนวทางในการที่จะต้องแสดงความรับผิดชอบต่อสังและสิ่งแวดล้อมให้เศรษฐกิจสามารถเติบโตได้อย่างมั่นคงถาวรต่อไป

4.4 การเปิดเผยข้อมูลและความโปร่งใส

  คณะกรรมการของบริษัทฯ ให้ความสำคัญต่อการเปิดเผยข้อมูลที่เกี่ยวข้องกับบริษัทฯ เป็นอย่างมาก
  ทั้งข้อมูลทางด้านการเงิน ผลการดำเนินงาน และข้อมูลที่มิใช่ทางด้านการเงิน
  ตลอดจนข้อมูลสำคัญที่อาจมีผลกระทบต่อราคาหลักทรัพย์ของบริษัทฯ
  ต้องสามารถเปิดเผยได้อย่างถูกต้อง โปร่งใส และตรวจสอบได้ โดยบริษัทฯ
  ได้จัดทีมงานเพื่อให้ข้อมูลแก่นักลงทุนและได้เผยแพร่ข้อมูลข่าวสารต่างๆ
  ให้แก่ผู้ที่เกี่ยวข้องได้รับทราบ โดยผ่านช่องทางและสื่อการเผยแพร่ข้อมูลต่างๆ
  ของตลาดหลักทรัพย์ฯ รวมทั้งเผยแพร่ข้อมูลในรายงานประจำปีของบริษัทฯ
  และคณะกรรมการได้กำกับให้ฝ่ายบริหารเปิดเผยข้อมูลอย่างครบถ้วน ตรงต่อความเป็นจริง
  เชื่อถือได้ และทันเวลา
  ทั้งยังมีการประเมินประสิทธิภาพของกระบวนการเปิดเผยข้อมูลเป็นประจำ พร้อมกันนี้บริษัทฯ
  ยังมีการเปิดเผยบทบาทและหน้าที่ของคณะกรรมการ
  รวมทั้งจำนวนครั้งของการประชุมและนโยบายการจ่ายค่าตอบแทนแก่กรรมการและผู้บริหารไว้ในรายงานฉบับนี้แล้ว

4.5 ความรับผิดชอบของคณะกรรมการ

  โครงสร้างคณะกรรมการ

  บริษัทฯ ได้กำหนดวิธีการสรรหาคณะกรรมการอย่างเป็นทางการ และโปร่งใส
  โดยได้เปิดเผยรายชื่อกรรมการ ประวัติ คุณวุฒิ ประสบการณ์ การถือหุ้นในบริษัทฯ
  และข้อมูลที่เป็นประโยชน์ผ่านช่องทางต่างๆ เช่น รายงานประจำปีของบริษัทฯ เป็นต้น บริษัทฯ
  ได้กำหนดรายชื่อและตำแหน่งคณะกรรมการไว้อย่างชัดเจน ซึ่งปัจจุบันบริษัทฯ มีกรรมการจำนวน
  9 ท่าน ประกอบด้วยกรรมการที่เป็นอิสระและกรรมการจากภายนอกจำนวน 4 ท่าน และบริษัทฯ
  มีนโยบายการเลือกบุคคลมาเป็นกรรมการดังนี้

  (1) ประธานกรรมการของบริษัทฯ ไม่ได้เป็นบุคคลเดียวกับกรรมการผู้จัดการ
  และได้มีการแบ่งแยกหน้าที่และความรับผิดชอบในการกำกับดูแลและบริหารงานอย่างชัดเจน

  (2) กรรมการบริษัทได้พิจารณาถึงความเหมาะสมในการรับเป็นกรรมการบริษัทอื่น
  ในจำนวนที่ทำให้เข้าร่วมประชุมคณะกรรมการ และการติดตามการดำเนินงานของบริษัทฯ
  ได้โดยต่อเนื่อง
  นอกจากนั้นกรรมการของบริษัทไม่รับเป็นกรรมการในบริษัทอื่นที่ก่อให้เกิดความขัดแย้งทางผลประโยชน์กับบริษัทฯ

  (3) กรรมการผู้จัดการของบริษัทฯ
  ได้ดำรงตำแหน่งกรรมการผู้จัดการของบริษัทจดทะเบียนเพียงแห่งเดียว
  เพื่อให้มีเวลาที่เพียงพอในการบริหารบริษัทฯ ให้เป็นไปตามวัตถุประสงค์ที่กำหนดไว้

  คณะกรรมการชุดย่อย

  คณะกรรมการชุดย่อยควรประกอบด้วยกรรมการอิสระอย่างน้อย 1 ใน 3 ของกรรมการทั้งคณะ
  คณะกรรมการชุดย่อยของบริษัทฯ ได้แก่ คณะกรรมการตรวจสอบ
  ประกอบด้วยกรรมการอิสระจำนวน 3 ท่าน
  เพื่อทำหน้าที่ถ่วงดุลและตรวจทานการบริหารงานของบริษัทฯ
  เพื่อป้องกันไม่ให้เกิดการผูกขาดกับบุคคลหรือกลุ่มใดกลุ่มหนึ่ง
  ส่วนคณะกรรมการพิจารณาค่าตอบแทนและคณะกรรมการสรรหายังอยู่ระหว่างการสรรหา
  และเพื่อความโปร่งใสและเป็นอิสระในการปฏิบัติหน้าที่
  ประธานคณะกรรมการไม่ทำหน้าที่เป็นประธานหรือสมาชิกในคณะกรรมการชุดย่อย
  เพื่อให้การทำหน้าที่ของคณะกรรมการชุดย่อยมีความเป็นอิสระอย่างแท้จริง

  บทบาท หน้าที่ และความรับผิดชอบ

  คณะกรรมการมีหน้าที่พิจารณา
  และให้ความเห็นชอบในเรื่องที่สำคัญเกี่ยวกับการดำเนินงานของบริษัทฯ รวมทั้งกำกับ ควบคุม
  ดูแลให้ฝ่ายจัดการดำเนินงานตามนโยบาย
  และแผนงานที่กำหนดไว้อย่างมีประสิทธิภาพและประสิทธิผล
  และคณะกรรมการต้องเข้ารับการฝึกอบรมอย่างน้อยในหลักสูตร Director Accreditation
  Program (DAP) เกี่ยวกับบทบาท หน้าที่ และทักษะของการเป็นกรรมการ
  รวมทั้งมีการส่งเสริมให้ผู้บริหารและพนักงานทุกท่านเข้าใจถึงมาตรฐานด้านจริยธรรมที่บริษัทฯ
  ใช้ในการดำเนินธุรกิจ และสามารถนำมาใช้ให้เป็นประโยชน์ในการปฎิบัติงานได้

  ด้านระบบการควบคุมและการตรวจสอบภายใน บริษัทฯ
  ได้จัดให้มีระบบควบคุมภายในที่มีประสิทธิภาพ ทั้งในระดับบริหารและระดับปฏิบัติงาน
  และได้กำหนดขอบเขตภาระหน้าที่
  อำนาจการดำเนินการของผู้ปฏิบัติงานรวมทั้งผู้บริหารไว้อย่างชัดเจน
  มีการควบคุมดูแลการใช้ทรัพย์สินของบริษัทฯ ให้เกิดประโยชน์อย่างเต็มที่
  และมีการแบ่งแยกหน้าที่ผู้ปฏิบัติงาน ผู้ติดตามควบคุมและประเมินผลออกจากกัน
  เพื่อให้เกิดการถ่วงดุลและตรวจสอบระหว่างกันอย่างเหมาะสม
  นอกจากนี้ยังมีการควบคุมภายในที่เกี่ยวกับระบบการเงินการบัญชีที่รัดกุมและเพียงพอ

  การประชุมคณะกรรมการ

  คณะกรรมการบริษัทกำหนดให้มีการประชุมอย่างสม่ำเสมออย่างน้อยทุกๆ 3 เดือน
  โดยมีการกำหนดวาระการประชุมอย่างชัดเจนเกี่ยวกับเรื่องเพื่อทราบหรือเรื่องเพื่ออนุมัติ บริษัทฯ
  ได้จัดส่งหนังสือเชิญประชุมพร้อมระเบียบวาระการประชุมและเอกสารประกอบการประชุม
  ไปยังกรรมการล่วงหน้าอย่างน้อย 7 วัน ก่อนวันประชุม
  เพื่อให้กรรมการมีเวลาในการพิจารณาศึกษาวาระการประชุมและเอกสารประกอบการประชุม
  โดยปกติแล้วระยะเวลาในการประชุมแต่ละครั้งจะใช้เวลาประมาณ 2-3 ชั่วโมง
  โดยประธานการประชุมได้ทำหน้าที่จัดสรรเวลาอย่างเพียงพอ
  เพื่อให้ฝ่ายบริหารนำเสนอเอกสารหรือข้อมูลรวมทั้งอภิปรายในประเด็นสำคัญและให้คณะกรรมการบริษัทแสดงความคิดเห็นอย่างอิสระ
  โดยคำนึงถึงผลประโยชน์ของผู้ถือหุ้นและผู้มีส่วนเกี่ยวข้องอย่างเป็นธรรม

  บริษัทฯ ได้ทำการจดบันทึกรายละเอียดของการประชุมเป็นลายลักษณ์อักษร
  จัดทำรายงานการประชุม
  และจัดเก็บรายงานการประชุมที่ผ่านการตรวจสอบจากผู้บริหารและกรรมการ
  พร้อมกับการลงนามของประธานการประชุมอย่างเรียบร้อย ซึ่งผู้เกี่ยวข้องสามารถตรวจสอบได้

  การประเมินตนเองของคณะกรรมการ

  คณะกรรมการของบริษัทจัดให้มีการประเมินผลการปฏิบัติงานเป็นประจำทุกปี
  เพื่อให้คณะกรรมการร่วมกันพิจารณาผลงานและปัญหา เพื่อการปรับปรุงแก้ไขในครั้งต่อไป

  ค่าตอบแทน

  บริษัทฯ ได้กำหนดค่าตอบแทนคณะกรรมการตามหลักและนโยบายของบริษัทฯ ด้วยความโปร่งใส
  ตามหน้าที่และความรับผิดชอบของคณะกรรมการ ภายในกรอบที่ได้รับอนุมัติจากที่ประชุมผู้ถือหุ้น
  และเพื่อประโยชน์สูงสุดของบริษัทฯ

  การพัฒนากรรมการและผู้บริหาร

  คณะกรรมการทุกคนเข้าใจหน้าที่ ความรับผิดชอบและลักษณะการดำเนินธุรกิจของบริษัทฯ
  โดยบริษัทฯ
  มีนโยบายและวิธีการให้ความรู้แก่กรรมการปัจจุบันอย่างต่อเนื่องทั้งยังส่งเสริมให้ความรู้แก่ผู้บริหารและผู้ที่เกี่ยวข้องในระบบการกำกับดูแลกิจการของบริษัทฯ
  มีแผนสืบทอดงานและพัฒนาผู้บริหาร โดยมีการฝึกอบรมให้ความรู้
  และจัดให้มีแผนการพัฒนางานเพื่อประโยชน์ในการสืบทอดงานโดยให้มีการรายงานเป็นประจำทุกปีถึงสิ่งที่ได้ทำในระหว่างปี

  5. การดูแลเรื่องการใช้ข้อมูลภายใน

บริษัทฯ มีมาตรการป้องกันไม่ให้กรรมการ ผู้บริหารและพนักงาน นำข้อมูลภายในของบริษัทฯ
ไปใช้เพื่อประโยชน์ส่วนตัวหรือนำออกนอกบริษัทฯ ก่อนได้รับอนุญาต
รวมทั้งห้ามนำข้อมูลงบการเงินหรือข้อมูลอื่นที่รับทราบเปิดเผยแก่บุคคลภายนอกหรือผู้ที่มีส่วนเกี่ยวข้อง
ตลอดจนห้ามทำการซื้อขายหลักทรัพย์โดยเฉพาะในช่วง 1 เดือนก่อนที่งบการเงิน
จะถูกเผยแพร่ต่อสาธารณชน โดยกำหนดให้กรรมการและผู้บริหารรายงานต่อบริษัทฯ
ทุกครั้งที่มีการซื้อขายหลักทรัพย์ของบริษัทฯ
และมีมาตรการตรวจสอบดูแลไม่ให้มีการนำข้อมูลภายในไปใช้เพื่อประโยชน์ส่วนตน
หากมีการตรวจพบก็จะมีการตักเตือนและลงโทษตามที่คณะกรรมการบริหารเห็นสมควร

ในปี พ.ศ. 2555
กรรมการและผู้บริหารได้รายงานการเปลี่ยนแปลงการถือหลักทรัพย์ต่อสำนักงานกำกับหลักทรัพย์และตลาดหลักทรัพย์
ตามมาตรา 59 แห่งพระราชบัญญัติหลักทรัพย์และตลาดหลักทรัพย์ปี พ.ศ.2535 ภายใน 3
วันนับจากวันที่มีการเปลี่ยนแปลงการถือหลักทรัพย์ทุกครั้งและแจ้งให้เลขานุการบริษัททราบเพื่อแจ้งให้กรรมการและผู้ที่เกี่ยวข้องรับทราบต่อไป

  6. บุคลากร

6.1 จำนวนพนักงาน ณ วันที่ 31 ธันวาคม 2555 มีทั้งหมด 59 คน แบ่งตามสายงานหลักดังนี้

ฝ่ายบริหาร จำนวน 7 คน

สำนักบริหารและกฎหมาย จำนวน 8 คน

ฝ่ายการตลาด จำนวน 2 คน

ฝ่ายการบัญชี จำนวน 11 คน

ฝ่ายการเงินและการวางแผน จำนวน 1 คน

ฝ่ายวิศวกรรม จำนวน 5 คน

ฝ่ายธุรการ จำนวน 16 คน

ออกแบบโครงการ จำนวน - คน

พัฒนาโครงการ จำนวน - คน

ฝ่ายโครงการพิเศษ จำนวน 1 คน

ตรวจสอบภายใน จำนวน 1 คน

นิคมอุตสาหกรรมเกตเวย์ซิตี้ จำนวน 7 คน

6.2 ผลตอบแทนรวมของพนักงานในปี 2555 รวมเป็นจำนวน 50,222,947.35 บาท
ประกอบด้วยเงินเดือน โบนัส และเงินกองทุนสำรองเลี้ยงชีพ

6.3 นโยบายการพัฒนาพนักงาน

บริษัทฯ ส่งเสริมและพัฒนาบุคลากรในทุกระดับงาน โดยมีโครงการและเป้าหมายหลักดังต่อไปนี้

- เพื่อเสริมสร้างและพัฒนาความรู้ความสามารถของพนักงานในทุกระดับชั้นโดย

  1. สนับสนุนให้พนักงานได้รับการศึกษาต่อ ทั้งในระดับปริญญาและสาขาวิชาชีพ
  เพื่อเพิ่มพูนความรู้ความเชี่ยวชาญเฉพาะด้าน อันจะยังประโยชน์ต่อการปฏิบัติงาน

  2. สนับสนุนโครงการจัดอบรมและสัมนาต่างๆ
  ในส่วนที่พนักงานสามารถนำไปใช้ประโยชน์ทั้งในส่วนงานที่รับผิดชอบเฉพาะตน
  และเพื่อประโยชน์ต่อสังคมและเศรษฐกิจ

- เพื่อส่งเสริมขวัญและกำลังใจของพนักงาน รวมทั้งสร้างความเป็นอันหนึ่งอันเดียวกันโดย

  1. จัดให้มีกิจกรรมสัมพันธ์ภายในองค์กร เช่น การจัดงานรื่นเริงประจำปี กีฬาเชื่อมความสามัคคี
  การทัศนาจร เพื่อให้พนักงานทุกระดับชั้นมีกิจกรรมบันเทิงร่วมกัน
  สร้างเสริมความสัมพันธ์อันดีต่อกัน

  2. ให้การส่งเสริมพนักงานที่ปฏิบัติหน้าที่และมีความรับผิดชอบ
  ต่องานที่ได้รับมอบหมายอย่างเต็มกำลังความสามารถ จนทำให้งานสำเร็จลุล่วงเป็นที่น่าพอใจ

  3. ปรับปรุงงานสวัสดิการให้เกิดประโยชน์สูงสุดกับพนักงาน เช่น
  จัดให้มีการประกันการเสียชีวิตอันเนื่องมาจากอุบัติเหตุ และเงินช่วยเหลือพิเศษในโอกาสต่างๆ